Forslag til politisk plattform EL og IT Trøndelag 2019 – 2020.

EL og IT Forbundet Distrikt Trøndelag skal jobbe politisk til beste for de medlemmer som vi representerer. Et kollektivt fellesskap er det som best ivaretar interessene til det enkelte medlem.

Årsmøtet og Distriktsstyret vil motarbeide all politisk høyrevridning i verden og de stadig øk­ende ulik­het­ene mellom folk, klasser og land. For å bidra til dette, vil vi bekjempe H/Frp/V/KrF-regjeringas høyrepolitikk ved å støtte et politisk alter­nativ fun­damentert på fag­bev­egelsens verdigrunnlag.

Årsmøtet og Distriktsstyret skal jobbe aktivt, slik at partier som støtter våre krav og fundamentet til fagbevegelsen, vinner kommune- og fylkestingsvalget til høsten. Fagbevegelsen må være en selvstendig kraft på venstresida, være partipolitisk uavhengig, men ikke politisk nøytral.

EL og IT Forbundet Distrikt Trøndelag sitt langsiktige svar på kapitalens off­ensive og aggressive framferd, er å gjen­reise arbeid­erbevegelsens drøm om reelt demokrati og sosialisme.

EL og IT Forbundet Distrikt Trøndelag krever at Arbeidstilsynets viktige funksjon må styrkes, og tilsynet må tilføres nødvendige midler.

**Pensjon og AFP**

EL og IT Forbundet Distrikt Trøndelag skal arbeide for gode, trygge og forutsigbare pensjonsordninger for alle, med målsetting om en pensjon på 2/3-deler av sluttlønn. Det innebærer at vi vil arbeide for å endre de deler av pensjonsreformen som har negative konsekvenser for arbeidstakerne, som avkortning av pensjon for de som må gi seg ved 62 år, levealdersjusteringen og indekseringen.

EL og IT Forbundet Distrikt Trøndelag vil arbeide for å etablere brede, kollektive ordninger, slik at forvaltningen for tjenestepensjonene blir billigere, risikoen mindre og kjønnsnøytraliteten forsterkes. Alt for mange selskaper i Norge tilbyr kun obligatorisk tjenestepensjon til sine ansatte på 2 % (2-7%) Denne loven må endres slik at minimumsordningen økes.

Som en følge av tariffoppgjøret i 2018 er AFP-ordningen nå under omlegging. Det er forventet at dobbelt så mange skal få AFP som en følge av omleggingen. Årsmøtet krever at ny AFP ikke skal medføre redusert ytelse og at denne opprettholdes på dagens nivå. Ytelsen til slitertillegget må økes, og både staten og arbeidsgiverne må bidra økonomisk slik at AFP blir en reell mulighet for tidlig pensjon til de som ikke klarer å stå i jobb eller mister jobben seint i arbeidslivet.

- Styrk Folketrygden! Levealdersjustering, alleårsregel og indeksering må fjernes.

**Videre skal vi støtte all faglig kamp:**

- støtte de som må streike for å få tariffavtale, gjennom f.eks. bruk av sympatistreik.

- avvise aggressive arbeids­giver­foren­inger og arbeidsgivernes angrep på, og undergraving av, lands­omfattende tariffav­tal­er.

- jobbe for å bedre Hovedavtalens bestemmelser for å sikre fagbevegelsen og de tillitsvalgte reell makt.

- fredsplikten hviler på at partene følger lov- og avtaleverket. Når arbeidsgivere bryter Hovedavtalen, må det få alvorlige konsekvenser for bedriften.

- delta på fanemarkeringer for blant annet å støtte tillitsvalgte eller andre som blir trakassert eller motarbeidet av bedriftenes ledelse.

- kreve tilbake tapte rettigheter i AML i tariffoppgjør, herunder kollektiv styring av arbeids­tida med sentral faglig kontroll med lokale arbeidstidsordninger, bestemmelser om midlertidige an­sett­elser, og fagforeningers kollektive søksmålsrett ved ulovlig innleie og midlertidige ansettelser.

- forby bemann­ingsbransjen, og jobbe for offentlig arbeidsformidling.

- kvinner tjener i dag 87 % av det menn gjør, likelønnskampen må intensiveres. Lønnspolitikken skal bygge på lik status og lik lønn for arbeid av lik verdi på tvers av kvinne- og manns­domi­nerte yrker. Likelønnsaksjonene fra 2018 må styrkes og videreføres med nye aksjoner.

- kreve rettigheter til fast ansett­else og hele stillinger i tariffavtalene, og styrke arbeidsmiljølovens bestemmelser på området. Dette må bli normen i alle bransjer.

- raseringen av Arbeidsmiljøloven som den blå-blå regjeringen gjennomførte må reverseres. Arbeidsmiljøloven må styrkes, spesielt vedrørende faste ansettelser på heltid, oversikt og kontroll med arbeidstida, likelønn, kortere arbeidstid, og økte faglige rettigheter.

- økt politisk og faglig støtte til organisering, tariffavtaler og organisasjonsbygging med mål om å styrke og aktivisere grunnorganisasjonene.

- forsterket støtte til fagorganiserte som aktivt krever respekt for lov- og avtaleverk, og til fag­org­ani­serte som må streike for å oppnå tariffavtaler. Øke forståelsen for streik som virke­middel, inkludert bruk av sympatistreik.

**Offentlig eierskap**

- arbeide for rekommunalisering og fellesskapsløsninger til erstatning for velferdsprofitører, konkurranseutsetting, anbud, privatisering og salg av arvesølvet. Den trenden vi ser i dag med blå blå regjering, med salg av offentlig virksomhet som eksempelvis NSB, må stoppes.

- Sykehusene våre må tas tilbake fra bedriftsøkonomisk foretaksmodell, til folkevalgt forvaltningsstyring.

- videreutvikle Norge som industrinasjon. Omstilling uten arbeidsløshet og 100.000 nye klimajobber, som bl.a. innebærer en nasjonal langsiktig strategi som ivaretar at norsk kraft skal videreforedles i industriproduksjon og industriarbeidsplasser i våre lokalsamfunn. Dette er også viktig for å ivareta naturmiljøet.

- Statnett sine to kabler som er runder bygging må ferdigstilles, men etter det må det tas en pause i utbyggingen hvor en evaluerer og ser konsekvensene overtid. Den planlagte Northconnect-kabelen sier vi klart og tydelig nei til.

- Norsk industri skal sikres levedyktige forhold gjennom rammevilkår med statlige industrikraftkontrakter, det er og skal være et statlig ansvar at industrien har konkurransedyktige vilkår.

- en aktiv næringspolitikk i stedet for skattekutt, at ervervsloven gjeninnføres og at

 prinsippet om næringsnøytralitet forkastes. Det er uakseptabelt at det ved enden av

 2018 ifølge SSB var 114.000 – 4,0 % av arbeidsstyrken, arbeidsløse i Norge.

-Kollektivtransport, nødvendig infrastruktur og nødvendige tjenester skal være i

offentlig regi. Vi må jobbe for innkjøpsregler som fremmer seriøse aktører, hindre

lavtlønnskonkurranse og fremme faste ansettelser, samt sette krav til flere lærlinger.

-En og offentlig skole for alle, det må investeres i utstyr til yrkesfagene, og det skal

fortsatt være yrkesskoler med tilbud i distriktet.

**EØS og Handelsavtaler**

EL og IT Forbundet Distrikt Trøndelag skal jobbe for å få gjennomført en folkeavstemming om Norges tilknytning til EØS-avtalen med henblikk på å avslutte avtaleforholdet. Vi har lenge vært klare på at norske tariffavtaler og norsk arbeidslovgivning må gis forrang fremfor EU-regler.

Et viktig fortrinn for Norge opp igjennom tidene har vært å møte nedgangstider med motkonjunkturpolitikk. Her ser vi at EØS avtalen umuliggjør dette i stadig flere sammenhenger. EØS-avtalen gjør det umulig for norsk industri å ta del i de naturgitte fordelene vi har, EØS stopper dette da det ikke kan gis særfordeler.

Norge må kunne vedta tiltak med hensyn til sosial dumping og ikke være bundet av EUs markedsliberale friheter og EU-domstolens tolkning av disse. Vi krever videre at frihandelsavtalene TTIP og TISA stanses inntil konsekvensene er utredet og det blir full åpenhet om avtalene og forhandlingene. Myndighetene må benytte seg av reservasjonsretten mot EØS direktiv som undergraver arbeidsplasser, offentlig velferd og faglige rettigheter

**Energi**

Før Energiloven trådde i kraft i 1991 leverte e-verkene kraft til forbrukerne og industrien i Norge. De skulle dekke behovet for all kraft i kommunene. I dag selger e-verkene kraft til best mulig pris gjennom kraftbørsen, for så å kjøpe den tilbake på det åpne markedet. Nå er det ikke utbygging av ny kraft eller det å sikre nok strøm til enhver tid det som teller, men å sørge for at bunnlinja i kraftselskapenes regnskaper viser hyggelige tall. (KES)

EL og IT Forbundet Distrikt Trøndelag skal jobbe for å reversere Energiloven, strøm skal være infrastruktur. Hjemfallsretten må forsvares og energiverk og overføringsnett må eies og driftes av det offentlige.

**Installasjonsbransen**

EL og IT Forbundet Distrikt Trøndelag skal være en aktiv medspiller i utviklingen av installasjonsbransen og arbeide mot svekkelser eller oppdeling av fagene. FEK og kvalifikasjonskrav for arbeid knyttet til elektriske anlegg og elektrisk utstyr er en grunnpilar for elektrofagene. Innleie skal kun sje fra virksomheter som omfattes av forskrift om elektroforetak og krav til arbeid knyttet til elektriske anlegg og utstyr. Elektrofagarbeideren skal være fast ansatt i samme bedrift som den falig ansvarlig. Kontrollen av elektriske anlegg og offentlig stedlig tilsyn. DLE skal videreføres i regi av Nettselskapene.

**IKT / IT**

IT-næringen er en viktig næring, både i kraft av egen størrelse og potensiale, da den bidrar til innovasjon i flere næringer, samt offentlig sektor. Gjennom oppstykking, utsalg, outsourcing i flere tiår, har vi fått mange useriøse aktører i bransjen, i tillegg til mange små selskaper med få ansatte. Bransjen er i dag preget av mye uorganisert arbeiskraft, få tariffavtaler, og det er vanskelig å verve nye medlemmer. Derfor må det offentlige i større grad bruke sin innkjøpsmakt til å legge til rette for nye arbeidsplasser og utvikling av næringen, strategier for å videreutdanne egne ansatte, flere studieplasser og støtte til utvikling av bedrifter og nye arbeidsplasser i Norge. Det må kreves at samfunnssikkerhet og drift av all infrastruktur tas på alvor. Det er store mengder datatrafikk innenfor blant annet helsevesen, og infrastrukturen for telekommunikasjon er samfunnskritisk og kompetansen til å bygge og drifte nettet må ligge til norske selskaper under offentlig kontroll. Montørene som arbeider på e-komnett skal ha relevant fagbrev.

**Internasjonal solidaritet**

El og IT Forbundet Distrikt Trøndelag ønsker en rettferdig løsning i Palestina. På tross av stadig nye FN-resolusjoner og opprop på tvers av alndegrenser og poitiske grupperinger, er situasjonen mellom Palestina og Israel like akutt. Staten Israel utvider stadig sitt areal ved å bygge på land som er internasjonalt anerkjent som palestinsk. Staten Israel vedtok i fjor at Israel er en jødisk nasjonalstat, og gir dermed jødene eksklusiv selvråderett i landet.

Vi går inn for full boikott av Israel, men vi må også utøve et sterkt press overfor enkeltland hvor grunnleggende rettigheter ikke respektere.